Hiniv em eus divizet chom un tamm amzer da sellet doch an evned-mor, evit ma notenn-natur: arru on da eur an tre, ha sellet em eus doch ar mor é krapout a-nebeudigoù. Brav oa  an ouf met yen-skorn an amzer. Atav pilanni ha sourouchaned (Sourouchaned boutin, moavat). An daou mesket e nijadegoù bras a zo brav-abominapl da welet. Ur vandennad evnedigoù melen am boa gwelet ar wezh kent a oa pabored a-benn ar fin ! O gwelet em eus en-dro hiniv. Un nebeudig herlegoned bihan (Aigrettes garzettes).  A-du-rall, daou vistroll kof gwenn (chevaliers guignettes) get o fennoù hag o lostoù é hoskellat èl kustum, klask a raont o boued àr vord ar flangennoù a zo er lechideg.  Krogiñ a  ra ma izili bout sklaset-tre, amzer splann zo ha brav eo ar lechideg hag ar gwez a bep tu, met mall eo monet ur seurt. Un tammig kent kuitaat ar lech e welan un diredig boutin (Martin pêcheur) é nijal evel ar spered santel da lâret eo e chom er memes plas en aer. Ober a ra se evit pesketa. Da gustum e chom barret evit sellet spis doch ar pesked edan an dour met amañ neus ket netra nemet lechid. Neuze e chom àr vord ur flangennig peotramant e nij er feson-se.  Apeupre dar memes termen e klevan  evel un oto é tremen àr-dreñv ma chein. Un oto neo ket met ur strolladig sourouchaned é tremen a-dreistin, o divaskell eo a ra an trouz-se.    Ha setu.